runetrust/blame-folketinget-dk huggingface dataset:
Holger K. Nielsen (SF), 2006-03-15:
Der er lige en personlig bekendelse til sidst, men også nogle principielle betragtninger om ytringsfrihed, og det er jo stik modsat af det, statsministeren sagde til Berlingske Tidende nogle uger senere, hvor han jo sagde, at når man bruger det »men«, som han selv gør brug af her, begrænser man i virkeligheden ytringsfriheden, og derfor er det nødvendigt at skille fårene fra bukkene.
Troels Lund Poulsen (V), 2004-05-26:
Skulle man fra amerikansk side ønske yderligere byggeri, f.eks. en ny radar, vil det betyde, at Danmark/Grønland på ny skal tage stilling, og at der skal gennemføres nye forhandlinger. Derfor kan Venstre med stor tilfredshed give mandat til den amerikanske anmodning om opgradering af Thuleradaren.
Ellen Trane Nørby (V), 2016-04-13:
I dag kan man godt have grundforløbets første del liggende tættere på de unge, måske også ude i campuslignende miljøer, og på den måde egentlig sikre, at de unge kan komme godt i gang, før de måske så skal bevæge sig lidt længere for at få en specialisering.
Elisabeth Arnold (RV), 2002-01-11:
Hvis oplysningerne, som er afgivet med den erklæring, bevidst er urigtige og derved har været afgørende for, at personen fik dansk statsborgerskab på et urigtigt grundlag, er det noget, som den ansøger, der søger dansk statsborgerskab, på forhånd er klar over.
Erling Bonnesen (V), 2014-01-23:
Jeg kan også høre, at der er flere ting, vi sådan ser meget ens på, altså omkring forbudslisten, observationslisten og skambid er vi meget på linje, men så har jeg også haft rejst problematikken om løsgående hunde, og det vil jeg også gerne lige gøre her over for ministeren.
Elsebeth Gerner Nielsen (RV), 1998-04-16:
Og jeg er meget enig i, at vi ikke bare her, men i det hele taget skal være meget opmærksomme på, om der er nogle bestyrelsesmedlemmer, der dyrker deres egne interesser, for habilitetsspørgsmålet er vigtigt, også når det drejer sig om Kulturministeriets støtteordninger.
Rasmus Prehn (S), 2011-04-06:
Er det Det Konservative Folkepartis familiepolitik, er det Det Konservative Folkepartis børnepolitik, at der skal skæres ned på normeringen og reduceres i velfærden i børnehaverne, fordi man gerne så, at den ene af forældrene gik hjemme og passede barnet i stedet for at være ude i erhvervslivet og gøre nytte der?
Pelle Dragsted (EL), 2025-12-18:
Ikke kompensation i form af en kæmpe julegave med en lønstigning på 60.000 kr. Det ændringsforslag blev stemt ned af et stort flertal her i Folketinget, og der var ikke en eneste ordfører, der gik herop på den her talerstol og forklarede hvorfor.
Keld Albrechtsen (EL), 2004-11-17:
Det kunne jo godt tænkes, at man har ønsket at løfte den tidligere miljøminister væk fra sagen og det efterspil, man vidste der ville komme fra Rigsrevisionens side, og at den nuværende miljøminister altså måske i virkeligheden kan takke sagen for sin placering i regeringen.
Connie Hedegaard (KF), 2005-03-31:
Så jeg synes, at det var en meget relevant pointe, som også viser, at det sådan set ikke i sig selv nødvendigvis er det mest interessante, hvor man lægger det, for de ting, man skal gardere sig imod, kræver sådan set nogle ting, der burde være til stede på alle niveauer.
Karen Hækkerup (S), 2008-02-28:
Det giver en utrolig sikkerhed og tryghed for de taxachauffører, som skal køre hyrevognene, og det skaber altså også mindre kriminalitet, for i de byer, hvor man har den her videoovervågning, skilter man med det på taxaerne, og der ved vi at der er færre overfald.
Lea Wermelin (S), 2016-10-27:
For ministeren brugte rigtig meget tid på at tale om forlystelsesparker, og det var der også et par af de andre ordførere, som er med i aftalen, som gjorde, men som jeg læser lovforslaget, hvor der jo bl.a. står, at »det betyder, at forlystelser, herunder teaterforestillinger, biografforestillinger m.v. vil udgå af bilag 1 i lov om afgift af elektricitet«, må det også betyde, at det er bredere end de forlystelsesparker, og det var jo sådan set også derfor, at jeg i min ordførertale var inde på det spørgsmål.
Morten Messerschmidt (DF), 2009-01-23:
Jeg tror, de eneste, som må betragtes som altovervejende latterlige i den her sammenhæng, er oppositionen, som ved enhver given lejlighed påberåber sig menneskerettighederne og indholdet af f.eks. artikel 6 om retten til en »fair trial«, altså en retfærdig rettergang.
Elsebeth Gerner Nielsen (RV), 2006-02-24:
Mener ministeren ikke, at det er vigtigt, at vi overhovedet ikke fra Folketingets side og heller ikke fra regeringens side angriber det private erhvervsliv, når vi rent faktisk kan konstatere, at det er det private erhvervsliv, der gør det bedst, når det drejer sig om integrationen?
Birthe Rønn Hornbech (V), 2009-11-05:
Her til morgen har jeg været inde på Kirkeasyls hjemmeside, og man kan på Kirkeasyls hjemmeside se, at navngivne S-politikere, R-politikere og SF-politikere fra det kommunale bagland tilslutter sig Kirkeasyl – Kirkeasyl, der så sent som i går nat udsendte en plan, som var det en soldaterhær, om, hvordan man ville forsøge at låse politiet inde, hvordan man med alle mulige redskaber ville forsøge at forhindre politiet i at udføre deres arbejde.
Jesper Langballe (DF), 2007-03-02:
Kan ministeren bekræfte, hvad jeg mener at vide, at af de ca. 600 afviste irakiske asylansøgere er et halvt hundrede stykker fra det kurdiske selvstyreområde og ca. 150 fra hele det kurdiske område, hvor der er fuldstændig fredeligt og roligt?
Lars Barfoed (KF), 2010-04-12:
Når man så har etableret softwaresystemet, der skal styre det, så bliver det jo ikke dyrere af, at der kommer flere pladser til, i hvert fald kun marginalt, og derfor har man altså på den måde færre marginalomkostninger, når der er ekstra pladser, end de omkostninger, der skulle til i startfasen.
Thomas Jensen (S), 2012-11-27:
Derfor skal vi også sikre, at man på de danske arbejdspladser har et godt arbejdsmiljø, og derfor er det her et af de skridt, vi tager, til at sikre, at det sker på de danske arbejdspladser. I forhold til de udfordringer, vi som dansk samfund står med om ganske få år, når vi er kommet på den anden side af krisen og kommer til at stå og mangle arbejdskraft, så er det rigtig, rigtig godt for de danske arbejdsgivere og for det danske samfund som helhed, at vi sikrer, at vi har en masse raske mennesker, som kan gå på arbejde hver dag.
Erling Christensen (S), 2000-05-26:
Om han overhovedet har fattet, at det ikke er lovforslag nr. L 218, vi drøfter, men beslutningsforslag nr. B 166, som går på at ophæve den af Folketinget den 25. maj 2000 ved 3. behandlingen trufne beslutning om vedtagelse af forslag til lov om forbud mod restkoncentrationer af lægemidler i animalske fødevarer, altså ophævelse af lovforslag nr. L 218.
Mai Henriksen (KF), 2012-03-14:
Jeg kan også forstå på regeringen, at det er den private sektor, som skal gå foran, så jeg vil gerne spørge ligestillingsministeren: Vil det ikke også være naturligt, at den offentlige sektor trækker i samme retning, altså eksempelvis ved at indføre kvoter på ledelsesniveauerne i den offentlige sektor?
Villy Søvndal (SF), 1998-01-13:
Derfor vil jeg foreslå, at vi højner debatniveauet en lille smule, for når det er interessant for denne debat at høre, hvad den russiske Duma sagde, er det, fordi et afgørende punkt for hr. Estrup og for, hvorfor De Radikale kunne godkende dette, var, at det ikke skabte nye skillelinjer.
Morten Bødskov (S), 2020-11-24:
Ikke mindst gav finansloven mulighed for, at vi kunne skabe et mere grønt Danmark med en betydelig stærkere klimaindsats og et skifte i klimapolitikken, så vi ikke længere behøver at have klimaministre i Danmark, som bliver udnævnt til årets fossil på internationale klimakonferencer, men bliver rost, fordi man gør en forskel for klimaet og miljøet.
Rasmus Nordqvist (ALT), 2016-05-31:
Som vi alle siger i det udkast til forslag til vedtagelse, der er lavet, så skal vi jo støtte fuldt ud op om FN-sporet, der indbefatter en fair og gennemsigtig folkeafstemning, og vi bør selvfølgelig blive ved med at støtte op om MINURSO og jo gerne sådan, at deres mandat også kommer til at omfatte menneskerettigheder.
Villy Søvndal (SF), 2005-01-13:
De tal er så i øvrigt i overensstemmelse med Danmarks Statistiks tal, der taler om et fald; de er samstemmende med den undersøgelse, som Ankestyrelsen har lavet, som tidligere er blevet omtalt, som viser, at 27 pct. af de ældre selv synes, at de har oplevet et fald.
Eva Flyvholm (EL), 2018-12-19:
Det er det samlede erhvervsliv, det er uddannelsesinstitutionerne, det er fagbevægelsen – det er alle, der har været ude at sige, at de her nedskæringer på uddannelse har ekstremt negative konsekvenser for vores fælles samfundsøkonomi og for det, vi skal leve af i fremtiden.
Morten Bødskov (S), 2015-04-07:
Over en bred front er der støtte: af humanitær art; man afhjælper flygtningespørgsmålet; bistandsmæssigt løfter man fra den danske regering også meget, både i Syrien, men jo også i landene omkring Syrien; og ikke mindst er man jo også med i den militære indsats.
Kim Mortensen (S), 2006-03-28:
Men sagen er jo sådan set, at siden starten af forrige århundrede har Socialdemokratiet, som fru Margrethe Vestager også var inde på, været en del af den forligskreds, der har været med til at udvikle den danske folkeskole og dermed også været med at designe den danske folkeskole, som trods alt skaber de resultater, den skaber i dag.
Bent Bøgsted (DF), 2020-11-19:
Så har der været rejst nogle spørgsmål om, hvordan og hvorledes de forskellige ting er, det kan være med oprettelse af bankkonto og alt det der, og der må jeg altså sige lidt til det område med bankkontoen, for det punkt, hvor der står det med 90 dage, 3 måneders varighed, inden 3 måneder og efter 90 dage, synes jeg helt ærligt, minister, godt kunne være blevet skrevet mere forståeligt, så udlændinge også ville kunne forstå det.
Kristian Jensen (V), 2008-04-14:
Hr. Nick Hækkerup har en eller anden forestilling om, at vi skulle sidde og indsamle en lang række oplysninger om, hvad kommunerne forventer at lave af budgetaftaler, for så at basere vores lovgivning og vores økonomiske politik på, hvad vi forventer eller gætter på, vurderer og sjusser os frem til, hvad kommunerne vil have.
Frank Aaen (EL), 2014-12-17:
Jeg sagde, at hvis det er sådan, at folk ikke kan få et arbejde – og de skal selvfølgelig sige ja til det, hvis de får tilbudt et arbejde – hvis de ikke bliver tilbudt noget arbejde og ikke har noget arbejde, skal de så ikke bare have dagpenge, indtil de har fået en arbejdsindtægt, eller skal folk bare have ingenting?
Rasmus Jarlov (KF), 2019-02-19:
Forudsætningen for det er jo, at virksomhederne kan kontakte aktionærerne, og derfor foreslås det jo her, at selskaberne får bedre mulighed for at vide, hvem aktionærerne er, også hvis ejerskabet foregår gennem flere led, altså at der først er en eller anden form for holdingselskab og så nogle aktionærer i sidste ende.
Lars Løkke Rasmussen (V), 2008-01-17:
Jeg skal ikke gå ind i debatten om forslag til vedtagelse, men bare tørt konstatere, at ordlyden af det forslag, der er fremsat af Socialdemokratiet, jo går på, at Folketinget konstaterer, at regeringen har modtaget et brev, og det kan jeg i hvert fald bekræfte.
Pia Christmas-Møller (KF), 2006-02-02:
Fru Lone Møller er sikkert enig med mig i, at hvis man finder frem til nogle undersøgelser, hvor det næsten anses for at være bedre, at man vokser op i et miljø, hvor man alene er knyttet til det ene køn, uanset om det er kvinder eller mænd, er det nok ikke den slags undersøgelser, vi så skal lægge til grund for den generelle udvikling i Danmark.
Jeppe Kofod (S), 2006-03-15:
Den principielle debat må jo også gå på det, som statsministeren hele tiden har snakket om, nemlig at man kan have nogle personlige holdninger til nogle ting, ja, ja, men man kan vel også have nogle politiske holdninger til at kunne tage afstand fra nogle tegninger eller til, hvad der står i en leder i en avis.
Pia Kjærsgaard (DF), 2001-10-04:
Det er det, jeg med et pænt ord vil kalde tilsnigelser - og jeg skal nok lade være med at bruge et mindre pænt ord. Så vil jeg godt sige til statsministeren, at jeg synes, at den tale, statsministeren holdt om USA, New York, på en eller anden måde var meget tillokkende, var en sympatisk fremstilling af et indvandrerland.
Jørn Jespersen (SF), 1999-04-23:
Det synes jeg, man skal se i forhold til f.eks. brugen af gensplejsningsteknologien inden for medicinfremstilling, hvor tilgangen jo var en helt anden, hvor de virksomheder, som brugte teknologien på det her område, indledte en konstruktiv dialog med myndigheder og politikere og fik lavet et regelsæt, der betød, at man fik en stor sikkerhed for, hvordan produktionen foregik, sikkerhed mod påvirkninger af miljøet og fik en politisk regulering, der gjorde, at vi jo i virkeligheden ikke har fået nogen offentlig modstand og opposition mod brugen af teknologien på det her område.
Morten Messerschmidt (DF), 2005-03-03:
Derfor er det også naturligt, at der i det forslag, der ligger fra Justitsministeriets side, sker en henvisning til retsplejelovens § 729 c, stk. 1, som sikrer, at man i sager af en særlig karakter, altså hvor staten har interesser, eller hvor man risikerer tredjepersoners liv og helbred, ikke har en umiddelbar underretning af Folketingets formand.
Alex Ahrendtsen (DF), 2020-12-03:
Fru Marie Krarup, Dansk Folkeparti, ser gerne, hvordan man kan forhindre børn under 18 år i at blive lokket til f.eks. pornosider, og hr. Peter Skaarup har tidligere foreslået, at man gør ligesom i Tyskland, hvor sociale medier skal fjerne ulovligt indhold inden for 24 timer, og ellers vanker der bøder helt op til 372 mio. kr., altså 50 mio. euro.
John Dyrby Paulsen (S), 2008-02-28:
Jeg synes, det er meget interessant at høre fru Gitte Lillelund Bechs ordførerindlæg, for det stod i virkeligheden meget klart - og tak for det - at når det kommer til vismændenes anbefalinger til regeringen om at gøre et eller andet for at lægge en dæmper på den danske økonomi, så vælger regeringen at gøre det på velfærdsområdet.
Nick Hækkerup (S), 2020-01-28:
Nu skal man jo passe på, hvad man siger, fordi vi har en lukket forhandlingskreds, som man ikke må referere fra, herunder hvem der har bragt hvilke temaer frem på bordet, men I sidder der jo alle sammen – det gør I i Enhedslisten så ikke, så nu kan I så få et indblik i, hvordan forhandlingerne foregår.
Dina Raabjerg (KF), 2024-05-28:
Uden at erklære mig enig eller uenig i, at vi skal have danske sprogmodeller – for det er jeg faktisk ikke sikker på hvad jeg synes om – kan ordføreren så bekræfte, at de sprogmodeller, som bl.a. Alexandra Instituttet er med til at udvikle, bl.a. er finansieret af offentlige danske forskningsmidler?
Christine Antorini (S), 2009-03-12:
Det har altid været en gåde for Socialdemokraterne, når nu vi har valgt at have noget, som jeg ikke tror man kender nogen som helst andre steder i verden, nemlig statsfinansierede privat- og friskoler - for det er jo rent faktisk omkring 80 pct. af deres tilskud, som bliver dækket af skatteborgernes penge - at når det så handler om tilsyn i forhold til kvaliteten af den undervisning, der bliver leveret, ja, så er det helt overladt til den enkelte privatskole og friskole, hvem de vil vælge som tilsynsførende.
Aage Frandsen (SF), 2001-01-16:
Forslag til vedtagelse »Idet Folketinget konstaterer, - at der er sket en forøgelse i embedsværkets medvirken i aktiviteter, der tidligere er blevet varetaget af de politiske partier, - at embedsmænds medvirken ved opgaver, der snarere er partipolitiske, er undergravende for embedsmændenes troværdighed, - at opmærksomheden i denne forbindelse særlig skal rettes imod embedsværkets arbejde i forbindelse med valgkampe, opfordrer Folketinget regeringen til at præcisere grænserne for, hvad ministre bør bruge embedsværket til, så embedsmænds troværdighed ikke lider overlast.«
Ole M. Nielsen (KRF), 2002-02-01:
Jeg havde jo ikke held med det svar, jeg fik, eller også var det fru Seeberg, der ikke havde held med det svar, hun gav før, da jeg spurgte til trafikpuljerne, puljer, som går til stregafskærmning, til miljøforbedring i trafikken, til trafiksikkerhedsanlæg osv.
Kristian Thulesen Dahl (DF), 2001-04-04:
Og punkt 2: Kan ministeren her i Folketinget garantere, at inden vi står i den næste lignende situation om et par måneder, er denne sag bragt til løsning på en tilfredsstillende måde, så man selvfølgelig kan sende kampene forskudt, ved at man køber dem med den rettighed af dem, der har rettigheden til kampen?
Villy Søvndal (SF), 1998-01-30:
Jeg tror, det var TV 2-nyhederne, der havde et eksempel fra Børkop Kommune, hvor det var rystende at se, hvor magtesløse lejere stod over for en usandsynlig grov udlejer. Det er ikke, fordi jeg har det synspunkt, at alle er så slemme, og det er også for at berolige hr. Oxdam.
Morten Østergaard (RV), 2008-04-01:
I Det Radikale Venstre går vi ind for afbureaukratisering, både på arbejdsmarkedet og i det offentlige i almindelighed, og derfor har vi ingen planer om at underkende det afbureaukratiseringsarbejde, der er gjort i det såkaldte AMVAB-regi, og støtter derfor lovforslaget her.
Ole Stavad (S), 1997-11-25:
måske ikke med urette, men det er jo, fordi der er en række ret indviklede problemstillinger, og dér har partierne det privilegium, at de har lov til at forenkle noget mere, end hvis det er taget direkte fra Udenrigsministeriets pjecer. Og hvis det var sådan, at Udenrigsministeriet ikke havde nuancerne med, ville man - måske endda med rette - kunne kritisere Udenrigsministeriet for at have forenklet problemstillingerne. Men derfor kan jeg da godt være enig i den kritik, hvor man siger, at for en stor del af befolkningen kan dele af Udenrigsministeriets materiale være forholdsvis svært tilgængeligt, fordi det som ministerium er nødt til at være ret nøjeregnende med detaljerne, men jeg mener bare ikke, at Udenrigsministeriet har muligheder for at gøre meget andet end det, det gør, men jeg mener altså også, at det giver et ganske udmærket faktuelt grundlag for diskussionen.
Bent Bøgsted (DF), 2008-10-31:
Jeg synes også i den her forbindelse, at man her i løbet af foråret inden vi kommer i samme situation næste år - skulle se at få en afklaring af, hvad der skal ske med SP-ordningen for 2010, så vi ikke kommer til at stå i samme situation som i år, hvor det er sådan lige i sidste øjeblik, at den så bliver suspenderet.
Ole Birk Olesen (LA), 2013-02-06:
Jeg synes for den oplyste debats skyld, som Det Radikale Venstre også burde gå op i, at det er godt for danskerne at vide, at det har en omkostning, når man hæver energi- og miljøafgifter, og at denne omkostning er tabt konkurrenceevne og tabte arbejdspladser.
Kamal Qureshi (SF), 2011-03-03:
Jeg må sige, at hvis hr. Kenneth Kristensen Berth og jeg skal stå og redegøre for, hvad vores såkaldte søsterpartier gør i udlandet, hvad Sverigedemokraterna gør i Sverige, hvad Le Pen gør i Frankrig, eller hvad andre af Dansk Folkepartis søsterpartier rundtomkring i Europa gør, tror jeg, at det kan blive en meget lang debat.
Rasmus Stoklund (S), 2021-03-24:
Jeg synes, at enhver arbejdsgiver selvfølgelig har et ansvar for at skabe så gode rammer som muligt for, at medarbejderne kan gå sikkert på arbejde, og medarbejderne har så et ansvar for bedst muligt også at følge de retningslinjer, der er lagt frem af Sundhedsstyrelsen.
Ole Birk Olesen (LA), 2012-02-08:
Så jeg skal bare lige sikre mig, at hvis det her på noget tidspunkt skulle udvikle sig til at blive en egentlig EU-skat – opkrævet af EU, og provenuet brugt af EU – så ville Enhedslisten og hr. Frank Aaen være imod, altså så ville Enhedslisten og hr. Frank Aaen være imod en sådan transaktionsskat.
Christian H. Hansen (DF), 1999-10-28:
I bemærkningerne til forslaget er det anført, at det ikke er ønskeligt, at ældre forurenende biler kan indføres uden betaling af registreringsafgift, hvorfor der foreslås en ændring af afgiftsskalaen, der øger beskatningen og fjerner den særlige tilskyndelse til denne indførsel.
Connie Hedegaard (KF), 2006-10-12:
Jeg håber på en positiv modtagelse af det kommende lovforslag om miljøgodkendelse af husdyrbrug, som jo bygger videre på vandmiljøplan III, og som også har indbygget i sig, at vi har en 255 mio. kr. stor satsning på en ny landbrugsteknologi.
Jens Hald Madsen (V), 2007-05-30:
Og fra at vi overhovedet ikke er kommet nogen vegne, vil jeg mene, at vi er videre, hvis vi bare kan få nogle acceptniveauer ind, sådan at man ikke bruger dem over for civilbefolkningen, men over for militæranlæg f.eks., og at de klyngevåben er af en sådan karakter, at de destruerer sig selv og dermed ikke er til fare for civilbefolkningen efter f.eks. en krig.
Lotte Rod (RV), 2025-04-24:
Men det, vi så siger i Radikale Venstre, er, at hvis det skal kunne lade sig gøre i virkeligheden, hvis vi skal vende underskud til overskud ude i skolerne, så lærerne har tid til at forberede god undervisning, så de har mulighed for at tage på tur, og så de har mulighed for at dele holdene op, så kræver det, at der er flere lærere, og det har kommunerne bare ikke en chance for at gøre, fordi deres økonomi er så stram.
Christian Langballe (DF), 2017-11-08:
For burkaen og niqabben er udtryk for shariaens spydspids, og når man på den måde opbygger en parallel retsorden igennem shariaen ved bl.a. at gøre burkaen og niqabben til en spydspids, så mener jeg, at det er alarmerende, fordi det i sig selv skaber parallelsamfund og simpelt hen er en trussel mod et frit og åbent Danmark.
Aki-Matilda Høegh-Dam (SIU), 2024-10-08:
Tassunga tunngatillugu inatsisissap aamma nunatsinnut tulluarsarneqarnissaa anguniartariaqarparput, eeh ilaaginnarsinnaanngilarput inatsit maani atuuttoq pingaaruteqarmammi aamma nunatsinni inatsit atuun atuutinneqarnerulernissaanik eqqarsaatingalugu piuminartumik aamma suliffeqarfiit.ingerlassinnaaniassagaat Taamaannak oqariartuuteqarlunga nalunaarutigisinnaavara Siumumiit inatsisissatut siunnersuut tapersersoratsigu.
Mikkel Dencker (DF), 2019-05-03:
Så kan jeg sige, at Dansk Folkeparti ikke er i gang med at løbe fra energiaftalen fra 2012, men de kystnære havvindmølleparker, som er med i aftalen fra 2012, kom ikke med på Dansk Folkepartis initiativ, og vi har bare opfordret til, at man finder en anden placering til de her kystnære havvindmølleparker.
René Christensen (DF), 2013-02-19:
Det, forslaget her lægger op til, er de særlige situationer – nu er det jo ikke en lov, der har kørt i mange, mange år med hensyn til efterafgrøder – hvor udfordringen har været, at i de her ekstreme år, hvor landmændene er blevet udfordret af, at vejrliget har været meget imod dem, har der været en mulighed for at få dispensation fra at have de her efterafgrøder, fordi det har være meget vanskeligt.
Anne Grete Holmsgaard (SF), 2004-10-22:
Jeg må sige, at jeg er noget rystet over, at ligestillingsministeren kan erklære, at hun er stolt af og tilfreds med, at statsministeren overhovedet ikke kommer ind på ligestilling i sin åbningsredegørelse, at Venstres ordfører overhovedet ikke kommer ind på ligestilling i sit indlæg i åbningsdebatten herinde i Folketinget.
Jeppe Bruus (S), 2016-03-31:
Hvad jeg også antager der er relevant med det her beslutningsforslag, er, at det er udtryk for den utålmodighed, som jeg tror vi deler med Enhedslisten, med hensyn til at komme i gang med at angribe nogle af de her problemstillinger, og det er ikke kun set i et større perspektiv.
Birgitte Josefsen (V), 2011-03-31:
Det er jo sådan, at der er mange aktører på sundhedsområdet – vi har kommunerne, vi har regionerne, og vi har en del private aktører – så derfor er det relevant, at man kan dele viden og blive klog på den viden, og når vi har elektroniske værktøjer til det, er Venstre af den opfattelse, at vi skal bruge de elektroniske værktøjer, så der kan ske den videndeling.
Inger Støjberg (V), 2010-04-20:
Men jeg går også ud fra, at fru Line Barfod og Enhedslisten har det sådan, at der skal ske tilbagebetaling – selv om man jo indimellem godt kan blive lidt i tvivl, om fru Line Barfod og Enhedslisten overhovedet mener, at det skal tilbagebetales, hvis en borger har fået for meget fra det offentlige.